b'\n_START_ARTICLE_\nYmp\xc3\xa4rist\xc3\xb6taloustiede\n_START_PARAGRAPH_\nYmp\xc3\xa4rist\xc3\xb6taloustiede soveltaa taloustieteen menetelmi\xc3\xa4 ymp\xc3\xa4rist\xc3\xb6nsuojelua koskeviin kysymyksiin. Tyypillisi\xc3\xa4 tutkimuskohteita ovat muun muassa ilmansaasteet, vesist\xc3\xb6nsuojelu, ymp\xc3\xa4rist\xc3\xb6myrkyt, j\xc3\xa4tteet ja ilmastonmuutos. Ymp\xc3\xa4rist\xc3\xb6taloustieteeseen luetaan usein my\xc3\xb6s luonnonvarataloustiede, joka tarkastelee luonnonvarojen tehokasta hy\xc3\xb6dynt\xc3\xa4mist\xc3\xa4.\n_START_SECTION_\nHistoria\n_START_PARAGRAPH_\nYmp\xc3\xa4rist\xc3\xb6taloustieteen synty ajoittuu 1960-luvulle kun ymp\xc3\xa4rist\xc3\xb6n tilan heikkenemiseen ja ihmisen vaikutukseen ekosysteemeiss\xc3\xa4 alettiin kiinnitt\xc3\xa4\xc3\xa4 laajemmin huomiota. Kenties keskeisin l\xc3\xa4hestymistapa ymp\xc3\xa4rist\xc3\xb6taloustieteen ongelmiin on perinteisesti ollut ulkoisvaikutuksien tarkastelu. Muita l\xc3\xa4hestymistapoja ovat olleet hyvinvointitaloustiede sek\xc3\xa4 kasvuteoria, ja etenkin my\xc3\xb6hemmin taloudellisen ohjailun s\xc3\xa4\xc3\xa4ntelyn taloustiede sek\xc3\xa4 kest\xc3\xa4v\xc3\xa4 kehitys.\n_START_SECTION_\nTeoria\n_START_PARAGRAPH_\nVarsin tavallinen ymp\xc3\xa4rist\xc3\xb6taloustieteellinen n\xc3\xa4kemys on, ett\xc3\xa4 tavanomaisessa taloustieteellisess\xc3\xa4 on taipumusta j\xc3\xa4tt\xc3\xa4\xc3\xa4 ymp\xc3\xa4rist\xc3\xb6ongelmat ja monet muut ulkoisvaikutukset tarkastelun ulkopuolelle. Siten toiminnan kokonaiskustannukset j\xc3\xa4\xc3\xa4v\xc3\xa4t aliarvioiduksi ja ihmisten hyvinvointi maksimoimatta. Tyypillinen ratkaisukeino on tarjota taloudellisille toimijoille kannusteita, yleens\xc3\xa4 julkisen vallan taholta, ja korjata toimintaa ulkoisvaikutukset huomioivaan suuntaan. Esimerkkej\xc3\xa4 t\xc3\xa4llaisista keinoista ovat ymp\xc3\xa4rist\xc3\xb6verot sek\xc3\xa4 p\xc3\xa4\xc3\xa4st\xc3\xb6kauppa._NEWLINE_Ymp\xc3\xa4rist\xc3\xb6taloustiede erottuu ns. vihre\xc3\xa4st\xc3\xa4 taloustieteest\xc3\xa4 siten, ettei perinteisen akateemisen taloustieteen perusoletuksia tai menetelmi\xc3\xa4 hyl\xc3\xa4t\xc3\xa4, vaan niit\xc3\xa4 t\xc3\xa4ydennet\xc3\xa4\xc3\xa4n ymp\xc3\xa4rist\xc3\xb6vaikutusten huomioimisella.'